VSL Dopolnilni sklep IV Cp 2908/2017
Sodna praksa višjih sodišč, 2018-09-03

BREZPLAČNA PRAVNA POMOČ - CIVILNO PROCESNO PRAVO - DRUŽINSKO PRAVO

očetovstvo ugotovljeno s pomočjo DNK analize - nagrada in stroški sodnega izvedenca - oprostitev plačila stroškov za izvedenca - brezplačna pravna pomoč

Stroški za opravljeno DNK preiskavo bodo izplačani iz sredstev Okrožnega sodišča v Ljubljani, saj je bila tožniku na podlagi odločbe odobrena izredna brezplačna pravna pomoč v obliki oprostitve plačila stroškov izvedenca sodne medicine v pravdnem postopku zaradi ugotovitve očetovstva.

I. Materialni stroški DNK preiskave pri Inštitutu za sodno medicino ... (račun št. 000), znašajo 1.284,88 EUR, kar se nakaže direktno na transakcijski račun ... Inštitut za sodno medicino ..., št. SI56 ...

II. Stroški DNK preiskave bodo izplačani iz sredstev Okrožnega sodišča v Ljubljani.

1. Na podlagi tretjega odstavka 245. člena Zakona o pravdnem postopku (v nadaljevanju ZPP) je bilo s sklepom Višjega sodišča IV Cp 2908/2017 z dne 30. 1. 2018 izvedensko delo zaupano strokovni instituciji, in sicer Inštitutu za sodno medicino ... (v nadaljevanju: inštitut). Izvedensko delo je izdelal ..., prof. dr. A. A., dr. med., ki je po opravljeni DNK preiskavi podal izvedensko mnenje.

2. Dne 9. 5. 2018 je izvedenec predlagal odmero nagrade za opravljeno izvedensko delo, o kateri je Višje sodišče že odločilo s sklepom IV Cp 2908/2017 z dne 11. 5. 2018 (na list. št. 204). Po izdaji sklepa o odmeri nagrade izvedenca pa je sodišče dne 11. 5. 2018 prejelo še račun Inštituta za sodno medicino št. 000 o opravljeni DNK preiskavi. Na podlagi predloženega računa sodišče ugotavlja, da znašajo stroški za opravo DNK preiskave v konkretnem primeru 1.284,88 EUR, kar je sodišče strokovni instituciji v celoti priznalo, kot izhaja iz izreka dopolnilnega sklepa (332. člen ZPP v zvezi s 325. členom ZPP).

3. Stroški za opravljeno DNK preiskavo bodo izplačani iz sredstev Okrožnega sodišča v Ljubljani, saj je bila tožniku na podlagi odločbe Okrožnega sodišča v Ljubljani Bpp ... z dne ... 2018 odobrena izredna brezplačna pravna pomoč v obliki oprostitve plačila stroškov izvedenca sodne medicine v pravdnem postopku Višjega sodišča v Ljubljani VI Cp 2908/2017 zaradi ugotovitve očetovstva.

Zoper ta sklep je dovoljeno vložiti pritožbo v roku 15 dni po prejemu pisnega odpravka. Pritožbo je treba vložiti pisno pri naslovnem sodišču v zadostnem številu izvodov za sodišče in nasprotno stranko, o njej pa bo odločalo Vrhovno sodišče Republike Slovenije. Pritožba mora obsegati navedbo sklepa, zoper katerega se vlaga, izjavo, da se sklep izpodbija v celoti ali v določenem delu, pritožbene razloge in podpis pritožnika (335. člen ZPP). Če je pritožba nerazumljiva ali ne vsebuje vsega, kar je treba, da bi se lahko obravnavala, jo sodišče zavrže, ne da bi pozivalo pritožnika, naj jo popravi ali dopolni (336. člen ZPP). Ob vložitvi pritožbe mora biti plačana sodna taksa. Če sodna taksa ni plačana niti v roku, ki ga določi sodišče v nalogu za njeno plačilo in tudi niso podani pogoji za oprostitev, odlog ali obročno plačilo sodnih taks, se šteje, da je pritožba umaknjena (tretji dostavek 105. člena ZPP).

Zakon o pravdnem postopku (1999) - ZPP  - člen 249

Zakon o brezplačni pravni pomoči (2001) - ZBPP  - člen 26, 26/5, 26/5-1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.